Lisaks jälle-kooli päevale täitub 1. septembril järjekordne tööstaažiaasta ka minu emal. Seekord siis 48-s. (Jajah, neljakümne kaheksas)  Tähistasime üheskoos Meritoni Mademoiselle´is. Mmm, millised ahvatlevad tordilõigud ning suurepärane krevetisalat:)    Raamatud-vihikud-töövihikud pakkisin vilunult paberisse ning kleepkiletasin üle. Sama kogenult riietus Notsu koolivormi sisse-välja.    Erilisema sündmusena osales Notsu sel aastal ka muusikakooli aktusel. See on  saavutus pigem minu jaoks - pidevate kõrvahädade tõttu kannatas see laps ka tavalise kuulmise olulise languse all, muusikalisest kuulmisest rääkimata. Nüüdsest aga klaveri eriala õpilane:) Lisaks kahele õppetööle mahub nädalasse ka kolm suusatrenni.              ***  Avasin emakeele töövihiku esimese lehekülje. Jutusta oma suvest. Värvi need pildid, mis meenutavad sinu suve. Kaheksas pilt - suur koer. Vaid hetk ja lahistasime mõlemad nutta. :S